彦清打毬
作者：洪皓
朝代：宋

paragraphs: 三伏擊毬暴氣和，汗馬良勞戞玉珂。
殘形傷目未嘗慮，裸顛垢面服皮鞾。
列騎駸駸有中下，王孫上駟金盤陀。
矯如跳丸升碧漢，墜若流星落素波。
分明較勝各馳逐，雷奔電掣肩相摩。
天下固自有至樂，但知此樂無以過。
有時雌雄久不决，載渇載饑日忽蹉。
或勝或敗何所競，屈膝進酒方駢羅。
擊鼓横笛歌且舞，觀者如堵環青娥。
抑尊禮卑渾不顧，一時快意遑恤它。
景雲貴戚尤好此，貞元方鎮亦同科。
柳澤韓愈猶進諫，况乃名髙欲戢戈。
莫言得之自馬上，連朝肄習恐傷多。
韓柳二書戒馳騁，願寘左右日吟哦。
留心經史修遠業，黑頭侍宴朱顔酡。